02018D1789 — DA — 17.12.2020 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE (FUSP) 2018/1789

af 19. november 2018

til støtte for bekæmpelse af ulovlig handel med og spredning af håndvåben og lette våben i Den Arabiske Ligas medlemsstater







Artikel 1

1. Med henblik på at støtte LAS' medlemsstater i forbindelse med deres nationale gennemførelse af FN-handlingsprogrammet og det internationale sporingsinstrument (ITI), vil Unionen stræbe efter at nå følgende målsætninger: — på en holdbar måde at opbygge LAS-medlemsstaternes nationale kapacitet til at bekæmpe ulovlig spredning af SALW, bekæmpe terrorisme og forbedre sikkerheden i perioden efter en konflikt under fuld overholdelse af internationale menneskerettighedsstandarder — på en holdbar måde at opbygge LAS' regionale kapacitet til at imødegå disse udfordringer — at styrke LAS-medlemsstaternes nationale kontrol med SALW i afgørende faser af deres livscyklus — at styrke udvekslingen af bedste praksis og erfaringer.

2. Med henblik på at nå målsætningerne i stk. 1 støtter Unionen ved denne afgørelse tiltag på følgende områder: — kontrol med international overførsel af SALW (bekæmpelse af ulovlige våbenstrømme) — kortlægning og ødelæggelse af kilderne til ulovlige håndvåben (kapacitetsopbygning i retshåndhævende myndigheder) — andre foranstaltninger vedrørende kontrol med håndvåben, herunder lagerforvaltning, kontrol med relaterede forsyninger samt sikkerhed — afvæbning, demobilisering og reintegration (DDR) — tilvejebringelse af oplysninger med relevans for ulovlige SALW og forbedret kontrol med SALW.

3. I bilaget til denne afgørelse findes en detaljeret beskrivelse af det i stk. 1 og 2 omhandlede projekt.

Artikel 2

1. Den højtstående repræsentant har ansvaret for gennemførelsen af denne afgørelse.

2. Den tekniske gennemførelse af det i artikel 1 omhandlede projekt varetages af Small Arms Survey (»SAS«) repræsenteret ved Graduate Institute of International and Development Studies med bistand fra Den Internationale Kriminalpolitiorganisation (INTERPOL) og Verdenstoldorganisationen (WCO) og i tæt samarbejde med Sekretariatet for Den Arabiske Liga.

3. SAS, bistået af INTERPOL og WCO, udfører sine opgaver under den højtstående repræsentants ansvar. Med henblik herpå indgår den højtstående repræsentant de nødvendige aftaler med SAS.

Artikel 3

1. Det finansielle referencegrundlag for gennemførelsen af projektet i artikel 1, der finansieres af Unionen, er 2 858 550 EUR.

2. De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for EU-budgettet.

3. Kommissionen overvåger, at de i stk. 2 omhandlede udgifter forvaltes korrekt. Med henblik herpå indgår Kommissionen den nødvendige aftale med SAS. Det skal fremgå af aftalen, at SAS sørger for, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af aftalen.

Artikel 4

1. Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige kvartalsrapporter udarbejdet af SAS. Disse rapporter danner grundlag for Rådets evaluering.

2. Kommissionen aflægger rapport om de finansielle aspekter af det i artikel 1 omhandlede projekt.

Artikel 5

1. Denne afgørelse træder i kraft på dagen for vedtagelsen.

▼M1

2. Afgørelsen udløber 30 måneder efter datoen for indgåelse af aftalen, jf. artikel 3, stk. 3.

▼B









BILAG

Bekæmpelse af ulovlig handel med og spredning af håndvåben og lette våben i Den Arabiske Ligas medlemsstater (2018-2020)

1. Baggrund og begrundelse for FUSP-støtte

Dette projekt vil bygge på Den Arabiske Ligas (LAS') og Unionens tidligere bestræbelser på at bistå LAS-medlemsstaterne med at bekæmpe ulovlige håndvåben og lette våben (»SALW«) i den arabiske region. Udryddelsen af ulovlige håndvåben i den arabiske region har afgørende betydning for at nedbringe alle former for vold og fremme bæredygtig udvikling og velstand i overensstemmelse med De Forenede Nationers (FN's) mål for bæredygtig udvikling (SDG) — både i den arabiske region og i naboregioner, herunder Europa.

Projektet har mere specifikt til formål at styrke LAS-medlemsstaternes kapacitet til at gennemføre FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle aspekter heraf (»handlingsprogrammet«) og det internationale sporingsinstrument (ITI) i henhold til de prioriteter og behov, som LAS-medlemsstaterne har fastlagt. Den normative ramme for projektet omfatter også 2030-dagsordenen for bæredygtig udvikling, navnlig mål 16.4. Afhængigt af LAS-værtsmedlemsstatens præferencer kan FN's våbenprotokol og våbenhandelstraktaten også danne grundlag for projektrelaterede kapacitetsopbygningstiltag (eksport/import-kontrol, forhindring af omdirigering osv.).

2. Projektmålsætninger og langsigtet holdbarhed

Projektets underliggende mål er på en holdbar måde at styrke LAS-medlemsstaternes kapacitet til at gennemføre handlingsprogrammet og ITI, herunder for at bekæmpe ulovlige håndvåben og terrorisme, i henhold til de prioriteter og behov, som LAS-medlemsstaterne har fastlagt. Med henblik på at nå dette mål har projektet følgende hovedmålsætninger:

a) på en holdbar måde at opbygge LAS-medlemsstaternes nationale kapacitet til at bekæmpe ulovlig spredning af SALW, bekæmpe terrorisme og forbedre sikkerheden i perioden efter en konflikt

b) på en holdbar måde at opbygge LAS' regionale kapacitet til at imødegå disse udfordringer

c) at styrke LAS-medlemsstaternes nationale kontrol med SALW i afgørende faser af deres livscyklus

d) at styrke udvekslingen af bedste praksis og erfaringer.

Konsultationer med LAS-medlemsstater viser, at staterne ønsker bistand og støtte på bestemte områder med altovervejende fokus på opbygning af national kapacitet til at bekæmpe ulovlige våbenstrømme (nærmere oplysninger herom findes i afsnit 3). Alle projektets komponenter, herunder dem, der vedrører behovsvurdering og evaluering efter gennemførelsen, er reelt udformet med henblik på at sikre, at projektet overfører holdbar kapacitet til de tilsigtede modtagere, nemlig statslige institutioner og embedsmænd i LAS-medlemsstaterne samt Sekretariatet for LAS (afdelingen for våbenkontrol og nedrustning).

3. Beskrivelse af tiltaget

Unionens projekt vedrørende bekæmpelse af ulovlig handel med og spredning af SALW i LAS-medlemsstater (2018-2020) er udformet med henblik på at imødekomme de behov, som LAS-medlemsstaterne har givet udtryk for på følgende prioritetsområder:

Område 1:

Kontrol med international overførsel af SALW (bekæmpelse af ulovlige våbenstrømme)

1.1. Licens til og kontrol med eksport/import/transit (risikovurdering osv.)

1.2. Forhindring af omdirigering af SALW til uautoriserede modtagere

1.3. Fund af SALW og dele hertil under inspektion af varetransporter og laster (inspektionsmetoder, -teknikker og -udstyr osv.)

Område 2:

Kortlægning og ødelæggelse af kilderne til ulovlige håndvåben (kapacitetsopbygning i retshåndhævende myndigheder)

2.1. Kontrol af land-, luft- og søgrænser, herunder teknologioverførsler

2.2. Mærkning, registrering og sporing

2.3. Andre teknikker og metoder til efterforskning og inspektion vedrørende våben (brug af ballistiske oplysninger, kortlægning/ødelæggelse af smuglerruter og -metoder osv.)

Område 3:

Andre foranstaltninger til kontrol med håndvåben

3.1. Lagerforvaltning og sikkerhed

Område 4:

Afvæbning, demobilisering og reintegration (DDR)

4.1. Udveksling af DDR-ekspertise, bedste praksis og erfaringer

4.2. Bistand til udformning af nationale DDR-programmer

4.3. Andre former for støtte til LAS-medlemsstater i perioden efter en konflikt Bemærk, at LAS-medlemsstaterne generelt set var mindre interesserede i denne komponent end i de andre områder, der er anført i dette afsnit, om end nogle af dem ønskede den. Den er derfor ikke projektets fokus.

Område 5:

Tilvejebringelse af oplysninger med relevans for ulovlige SALW og forbedret kontrol med SALW:

5.1. Evaluering af LAS-medlemsstaternes love og forskrifter samt rådgivning om eventuelle ændringer og revisioner

5.2. Oversættelse af relevant forskning, offentliggjorte undersøgelser og andre dokumenter til arabisk For at imødekomme ovenstående behov vil projektet omfatte følgende elementer: 1. Regional koordinering: indledende møde i Kairo 2. Subregional koordinering: subregionale workshopper 3. Vurderingsmissioner 4. Undervisning på stedet 5. Lovgivningsmæssig bistand 6. Tilvejebringelse af oplysninger på arabisk 7. Regional koordinering: afsluttende møde i Kairo 8. Projektovervågning og -evaluering (herunder en finansiel revision)

3.1. Regional koordinering: indledende møde i Kairo

3.1.1. Formål: at udbrede kendskabet til projektet, etablere kontakt med LAS-medlemsstaterne og begynde at kortlægge landespecifikke behov (indledende behovsvurdering) (prioritetsområde 1-5)

3.1.2. Aktiviteter: indledende møde i Kairo af én uges varighed, der dækker alle aspekter af projektet (prioritetsområde 1-5), henvendt til højtstående embedsmænd fra LAS-medlemsstaterne samt LAS-ansatte med ansvar for projektrelaterede spørgsmål

3.1.3. Resultater af tiltaget: etablering af kontakt med LAS-medlemsstaterne, kortlægning af landespecifikke behov og udarbejdelse af en kortfattet rapport om mødet

3.2. Subregional koordinering: subregionale workshopper

3.2.1. Formål: på subregionalt plan at tillade LAS-medlemsstater at udveksle erfaringer og god praksis og kortlægge prioriteter for gennemførelsen på områder, der vedrører projektet (prioritetsområde 1-4)

3.2.2. Aktiviteter: workshopper af én uges varighed, som afholdes cirka midtvejs i projektet, i tre forskellige subregioner (foreløbigt: Maghreb, arabisk Sahel og Østafrika; Mashreq; Den Arabiske Halvø og Irak) (tre uger i alt). På det indledende møde i Kairo (punkt 3.1) eller umiddelbart herefter fastlægges det, hvilke LAS-medlemsstater der skal deltage i de enkelte workshopper

3.2.3. Resultater af tiltaget: udveksling af erfaringer og god praksis på områder, der vedrører projektet, kortlægning af prioriteter for gennemførelsen og udarbejdelse af en kortfattet rapport om workshopperne

3.3. Vurderingsmissioner

3.3.1. Formål: at fastlægge landespecifikke behov og forberede opfølgende uddannelse og bistand på stedet (prioritetsområde 1-5)

3.3.2. Aktiviteter: feltbesøg i de LAS-medlemsstater, der anmoder om bistand

3.3.3. Resultater af tiltaget: afslutning af vurderingsmissioner, udarbejdelse af en kortfattet rapport for hver mission, som forelægges fortroligt for LAS-værtsmedlemsstaten, og som skal bestemme dets specifikke behov (kortlægning af eksisterende politikker og foranstaltninger, normative eller andre typer mangler samt hindringer for at afhjælpe sådanne mangler)

3.4. Undervisning på stedet

3.4.1. Formål: at opbygge holdbar kapacitet til at kontrollere håndvåben i LAS-værtsmedlemsstaten i overensstemmelse med denne stats interesser og behov (prioritetsområde 1-4)

3.4.2. Aktiviteter: Uddannelseskurser på stedet for de LAS-medlemsstater, der anmoder om bistand. Uddannelseskurserne vil kunne udbydes til alle 22 LAS-medlemsstater (én uge pr. stat) eller til et mindre antal LAS-medlemsstater (flere besøg til disse lande, f.eks. to ugers uddannelse til 11 LAS-medlemsstater). Hvert kursus af én uges varighed vil omfatte: a) en indledende dag, hvor højtstående embedsmænd introduceres til alle de aspekter af projektet, der har interesse/relevans for LAS-medlemsstaten, b) to dages undervisning for fremtrædende ledere (projekteksperter, der sideløbende arbejder med de problemområder, der har interesse/relevans for LAS-medlemsstaten), c) to dages praktisk uddannelse for feltpersonale (projekteksperter, der sideløbende arbejder med de problemområder, der har interesse/relevans for LAS-medlemsstaten). I tilfælde af flere besøg vil formålet med projektet være at øge det nationale ejerskab ved at udvide og styrke den uddannelse, der gives under det første besøg, navnlig på de områder, som LAS-værtsmedlemsstaten har udpeget som topprioriteter

3.4.3. Resultater af tiltaget: Virkningen af uddannelseskurserne vil blive vurderet for at afgøre, i hvilket omfang projektets kapacitetsopbygningsmål er blevet nået

3.5. Lovgivningsmæssig bistand

3.5.1. Formål: at vurdere lovgivning vedrørende håndvåben i de LAS-medlemsstater, der anmoder om sådan bistand, og fastlægge mulige lovgivningsmæssige ændringer og revisioner (prioritetsområde 1-4)

3.5.2. Aktiviteter: skrivebordsundersøgelser og kontakt med den anmodende LAS-medlemsstat, feltbesøg (en uge) og opfølgningsrapport og kontakt med den anmodende LAS-medlemsstat

3.5.3. Resultater af tiltaget: udarbejdelse af en kortfattet rapport, som forelægges fortroligt for LAS-værtsmedlemsstaten, og som fastlægger eventuelle lovgivningsmæssige ændringer og revisioner

3.6. Tilvejebringelse af oplysninger på arabisk

3.6.1. Formål: at opfylde LAS-medlemsstaternes behov for uafhængige og pålidelige oplysninger om håndvåben og væbnet vold på arabisk (prioritetsområde 5)

3.6.2. Aktiviteter: oversættelse af vigtige publikationer og dokumenter til arabisk (offentliggjorte rapporter, retningslinjer for bedste praksis osv.). Det kunne eksempelvis være Small Arms Surveys (SAS') vejledning om FN-processen vedrørende håndvåben og SAS' matrix over fysisk sikkerhed og lagerforvaltning (PSSM)

3.6.3. Resultater af tiltaget: Konkrete resultater vil omfatte oversættelse af vigtige bøger, rapporter og briefingdokumenter samt udarbejdelse af podcasts og blogindlæg på arabisk. Dette tiltag vil resultere i en betydelig forbedring af tilgængeligheden af uafhængige og pålidelige oplysninger om håndvåben og væbnet vold på arabisk

3.7. Regional koordinering: afsluttende møde i Kairo

3.7.1. Formål: at evaluere projektet og planlægge det fremtidige samarbejde (prioritetsområde 1-5)

3.7.2. Aktiviteter: todages møde i Kairo ved afslutningen af projektet, henvendt til højtstående embedsmænd fra LAS-medlemsstaterne samt LAS-ansatte med ansvar for projektrelaterede spørgsmål

3.7.3. Resultater af tiltaget: drøftelse og evaluering af projektet, udarbejdelse af planer for det fremtidige samarbejde om kontrol med håndvåben og udarbejdelse af en kortfattet rapport om mødet

3.8. Projektovervågning og -evaluering

3.8.1. Formål: at sikre, at projektets materielle mål er blevet nået, og at projektudgifterne har holdt sig inden for det vedtagne budget

3.8.2. Aktiviteter: for at kunne måle virkningerne af de forskellige projektkomponenter vil projektet omfatte både en intern og en ekstern overvågningsmekanisme. Den interne overvågningsmekanisme vil blive ledet af den stedlige specialist inden for resultatbaseret ledelse med støtte fra projektansatte. Den eksterne evaluering vil indebære ansættelse af et eksternt evalueringsteam, der skal rejse til todages mødet i Kairo ved afslutningen af projektet, til udvalgte deltagende LAS-medlemsstater (op til otte) og til de vigtigste projektimplementerende organers hovedkvarter — Small Arms Survey, Den Internationale Kriminalpolitiorganisation og Verdenstoldorganisationen. Projektet vil også omfatte en finansiel revision i overensstemmelse med Unionens krav

3.8.3. Resultater af tiltaget: gennemførelse af en vurdering af projektets virkninger og gennemførelse af den finansielle revision

4. Implementerende organer og partnerskaber

Small Arms Survey (»SAS«), som er et forskningscenter på Graduate Institute of International and Development Studies i Genève, Schweiz, bliver det primære implementerende organ. I forbindelse med projektets gennemførelse vil SAS især benytte bidrag fra Den Internationale Kriminalpolitiorganisation (INTERPOL) og Verdenstoldorganisationen (WCO). INTERPOL får hovedansvaret for prioritetsområde 2.2 og 2.3 (kapacitetsopbygning i retshåndhævende myndigheder) og WCO for prioritetsområde 1 og 2.1 (kontrol med internationale overførsler, herunder grænsekontrol).

SAS vil om nødvendigt udlicitere opgaver til andre organisationer, som skal hjælpe med andre af projektets komponenter (herunder muligvis lagerforvaltning og sikkerhed). Afhængigt de deltagende LAS-medlemsstaters behov og præferencer kan andre organisationer, herunder civilsamfundsorganisationer, og visse specialiserede organer fra LAS også bidrage til gennemførelsen af projektet.

De implementerende organer skal også koordinere aktiviteterne med statslige og ikkestatslige organisationer, der arbejder i LAS-medlemsstaterne, samt eventuelle EU-programmer, der er til stede her, for at sikre, at alle de aktiviteter, der gennemføres inden for rammerne af projektet, komplementerer og bygger på eksisterende initiativer.

SAS og dets implementeringspartnere skal desuden træffe passende foranstaltninger til at sikre projektets synlighed i overensstemmelse med Unionens retningslinjer.

5. Varighed

Projektets varighed er fastsat til 24 måneder. Hvis det har LAS-medlemsstaternes interesse, og den nødvendige finansiering er til rådighed, vil en forlængelse af projektet ud over den oprindelige toårige periode gøre det muligt at fortsætte og konsolidere den kapacitetsopbyggende indsats, der er gjort i projektets første fase. Uddannelse, der tilbydes til en given LAS-medlemsstat i den første fase, vil f.eks. kunne gentages, udvides og testes med inddragelse af en bredere kreds af ansatte med henblik på at sikre holdbarheden. LAS-medlemsstater, som ikke har modtaget al den uddannelse eller lovgivningsmæssige bistand, som de ønskede i projektets første fase, kunne modtage den i anden fase. LAS-medlemsstater, som — på grundlag af eksempelvis den kapacitet, der er blevet opbygget i projektets første fase — har kortlagt nye behov eller prioriteter for våbenkontrol, kunne modtage bistand på disse områder i anden fase.